钦定古今图书集成/明伦汇编/官常典/第186卷 > 王龚
## 钦定古今图书集成/明伦汇编/官常典/第186卷 > 王龚

按《后汉书》本传：“龚字伯宗，山阳高平人也。世为豪族。
初举孝廉，稍迁青州刺史，劾奏贪浊二千石数人。安
帝嘉之，征拜尚书。建光元年，擢为司隶校尉。明年，迁
汝南太守。政崇温和，好才爱士，引进郡人黄宪、陈蕃
等，宪虽不屈蕃，遂就吏。蕃性气高明，初到，龚不即召
见之，乃留记谢病去。龚怒，使除其录。功曹袁阆请见”，
言曰：“闻之《传》曰：‘人臣不见察于君，不敢立于朝’。蕃既
以贤见引，不宜退以非礼。”龚改容谢曰：“是吾过也。”乃
复厚遇待之。由是后进知名之士，莫不归心焉。阆字
奉高，数辞公府之命，不修异操而致名当时。永建元
年，征龚为太仆，转太常。四年，迁司空，以地震策免。永
和元年，拜太尉。在位恭慎，自非公事不通州郡书记，
其所辟命，皆海内长者。龚深疾宦官专权，志在匡正，
乃上书极言其状，请加放斥。诸黄门恐惧，各使宾客
诬奏龚罪，顺帝命亟自实前掾。李固时为大将军梁
商从事中郎，乃奏记于商曰：“今旦闻下太尉王公敕
令自实，未审其事深浅何如。王公束修厉节，敦乐蓺
文，不求苟得，不为苟”行。但以坚贞之操，违俗失众，横
为谗佞所构毁。众人闻知，莫不叹栗。夫三公尊重，承
天象极，未有诣理诉冤之义，纤微感概，辄引分决。是
以旧典，不有大罪，不至重问。王公沈静内明，不可加
以非理，卒有它变，则朝廷获害贤之名，群臣无救护
之节矣。昔绛侯得罪，袁盎解其过；魏尚获戾，冯唐诉
其冤；时君善之，列在《书传》。今将军内倚至尊，外典国
柄，言重信著，指㧑无违。宜加表救，济王公之艰难。《语》
曰：“‘善人在患，饥不及餐’。斯其时也。”商即言之于帝，事
乃得释。龚在位五年，以老病乞骸骨，卒于家。子畅。